Diari Oficial de la Generalitat Valenciana


Sumari del DOGV 7567, del 09-07-2015 (2015/6151)

RESOLUCIÓ de 22 de juny de 2015, de la Direcció General d'Avaluació Ambiental i Territorial, per la qual s'ordena la publicació dels informes ambientals i territorials estratègics corresponents als expedients 15/15-EAE Oliva, 35/15-EAE Cinctorres i 61/15-EAE la Vall d'Uixó.
----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7567

Data del DOGV
:   09-07-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/6151


Data del document
:   22-06-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Oliva
    * Cinctorres
    * Vall d'Uixó, la
    * impacte ambiental

RESOLUCIÓ de 22 de juny de 2015, de la Direcció General d'Avaluació Ambiental i Territorial, per la qual s'ordena la publicació dels informes ambientals i territorials estratègics corresponents als expedients 15/15-EAE Oliva, 35/15-EAE Cinctorres i 61/15-EAE la Vall d'Uixó. [2015/6151]  
De conformitat amb l'article 51.7 de la Llei 5/2014, de 25 de juliol, de la Generalitat, d'Ordenació del Territori, Urbanisme i Paisatge, de la Comunitat Valenciana, el qual establix la publicació en el Diari Oficial de la Comunitat Valenciana de l'informe ambiental i territorial estratègic, resolc:  
  
Únic  
Publicar en el Diari Oficial de la Comunitat Valenciana els informes ambientals i territorials estratègics corresponents als expedients 15/15-EAE Oliva, 35/15-EAE Cinctorres i 61/15-EAE la Vall d'Uixó.  
  
«Informe ambiental i territorial estratègic  
Expedient: 15/3428-KQT.  
Títol: modificació puntual del Pla Parcial Oliva Nova Sector 6.  
Promotor: Ajuntament.  
Autoritat substantiva: Ajuntament Oliva.  
Localització: Oliva (València).  
La Comissió Ambiental va adoptar l'acord sobre la necessitat de sotmetre a avaluació ambiental estratègica la modificació puntual del Pla Parcial Oliva Nova Sector 6 d'Oliva, en la sessió de 12 de juny de 2015.  
A) Documentació aportada  
Amb data 30 de gener de 2015, va tindre entrada en el Servici d'Avaluació Ambiental Estratègica de la Subdirecció General d'Avaluació Ambiental i Territorial l'escrit de l'Ajuntament d'Oliva pel qual sol·licitava l'inici de l'avaluació ambiental i territorial estratègica de la modificació puntual del Pla Parcial Oliva Nova Sector 6, del municipi d'Oliva, i adjuntava el document inicial estratègic i de la proposta de modificació.  
La documentació aportada és d'acord amb el que establix l'article 50 de la Llei 5/2014, de 25 de juliol, d'Ordenació del Territori, Urbanisme i Paisatge, de la Comunitat Valenciana (LOTUP). La documentació es presenta en format paper.  
B) Planejament vigent  
El planejament municipal vigent és el Pla General d'Oliva, aprovat definitivament el 30 de novembre de 1982 (publicat en BOP 05.01.2013). Actualment està en procés de revisió, i s'ha emés el document de referència amb data 18 d'octubre de 2010 (expedient 146/9727-DNX).  
El Programa d'Actuació Urbanística Oliva Nova va ser aprovat definitivament per Acord de la Comissió Territorial d'Urbanisme de València de 29 de març de 1988.  
El Pla Parcial Oliva Nova Sector 6 va ser aprovat definitivament per la Comissió Territorial d'Urbanisme amb data 10 de desembre de 1991, i són objecte de publicació les seues normes urbanístiques en el BOP de 29 de maig de 1993.  
El projecte de compensació del Sector 6, Oliva Nova, va ser objecte d'aprovació definitiva per l'Ajuntament d'Oliva amb data 30 de setembre de 1994.  
L'àmbit de la present modificació se circumscriu en la denominada Illa I del Sector 6, classificat com a sòl urbanitzable, amb la qualificació d'ús terciari. El grau d'urbanització existent permet considerar les parcel·les edificables de l'Illa I com d'urbanes.  
  
C) Modificació puntual del Pla Parcial Oliva Nova Sector 6: objecte i justificació  
En el projecte de compensació del Sector 6 va repartir la superfície de l'illa edificable d'ús terciari i comercial entre dos parcel·les, la número 10 (situada més al nord) i la núm. 11 (situada al sud d'Illa I).  
La parcel·la número 10 disposa de dos accessos a vials: l'un pel límit nord de la parcel·la núm. 10, amb façana al vial núm. 62, actual c/ Cezanne, i un segon accés pel límit est de la parcel·la núm. 10 al vial en forma de cul de sac existent.  
Per contra, la parcel·la núm. 11 no té accés a vial públic, i els límits actuals són:  
- Al nord amb la parcel·la núm. 10  
€ Al sud-est amb la parcel·la d'ús de dotació escolar  
- A l'oest amb la zona verda que separa la parcel·la núm. 11 del vial de penetració cap a l'avinguda Oliva Nova  
- Al sud amb la zona verda que separa la parcel·la núm. 11 del vial de servici del Camí Vell de Dénia (av. Matisse).  
Al mancar la parcel·la núm. 11 d'accés rodat fins a esta per via pavimentada, no pot tindre la condició de solar, segons l'article 177, «Condició jurídica de solar», de la Llei 5/2014, de 25 de juliol, d'Ordenació del Territori, Urbanisme i Paisatge de la Comunitat Valenciana (LOTUP).  
L'objecte, per tant, de la modificació puntual del Pla Parcial Oliva Nova Sector 6 és establir les modificacions en les actuals determinacions del Pla Parcial per a dotar d'accés a vial públic la parcel·la núm. 11 de l'Illa I (ús terciari i comercial), de manera que puga accedir a la condició de solar.  
En concret, es proposa l'alteració de la qualificació urbanística d'una reduïda franja (superfície afectada 591,90 m²) de zona verda de la xarxa secundària, que limita amb la parcel·la núm. 11, i passa de tindre la qualificació de zona verda pública a una qualificació de vial públic.  
Es justifica la modificació atenent que la qualificació com a zona verda de la xarxa secundària, dels terrenys enjardinats amb els quals limita la parcel·la núm. 11, tenen la condició jurídica de sòl dotacional zona verda i que, als efectes dels estàndards urbanístics, exigits pel Reial Decret 2159/1978, de 23 de juny, pel qual s'establix el Reglament de Planejament Urbanístic (aplicable a l'ordenació del Pla Parcial Sector 6 Oliva Nova), estes zones verdes (formen part, junt amb les àrees de joc i recreació per a xiquets, del sistema d'espais lliures de domini i ús públic no viaris), en sòls residencials, només computen com a tals si presenten una superfície mínima de 1.000 m² on puga ser inscriptible una circumferència de 30 m de diàmetre.  
  
Atés que la superfície de zona verda afectada per la modificació no complix este requeriment, no computa als efectes de superfície mínima exigible en el sector, per la qual cosa podria incloure's dins del sistema de la xarxa secundària de vials, sense perjuí per al compliment dels estàndards de qualitat exigits per al sistema d'espais lliures de domini i ús públic (no viaris).  
D) Característiques de la modificació puntual del Pla Parcial Oliva Nova Sector 6  
Els terrenys qualificats com a zona verda de la xarxa secundària amb què limita, per l'oest i sud, la parcel·la núm. 11, de l'Illa I Sector 6, estan configurats com una franja enjardinada que delimita interiorment la vorera que encercla l'avinguda de Matisse (vial de servici del Camí Vell de Dénia) i l'avinguda Oliva Nova en contacte amb la parcel·la núm. 11 (vial de penetració centre).  
La superfície de zona enjardinada afectada per l'àmbit d'esta modificació puntal del Pla Parcial Oliva Nova Sector 6 és de 591,90 m².  
L'Ajuntament d'Oliva proposa:  
- Qualificar com a «vial públic» del sistema de la xarxa secundària, la franja de terrenys enjardinada de 591,90 m² que limita amb la parcel·la núm. 11 de l'Illa I del Sector 6 del Pla Parcial Oliva Nova.  
- Pavimentar com a vorera la franja de terreny necessària per a donar accés rodat a la parcel·la núm. 11, i deixar la resta enjardinat, tal com està en l'actualitat.  
Tal com s'arreplega en la proposta presentada, la modificació puntal del Pla Parcial Oliva Nova Sector 6 no requerix de cap mesura destinada a mantindre l'equilibri del planejament vigent entre les dotacions públiques i l'aprofitament lucratiu, de conformitat amb l'article 63.3 de la LOTUP, ja que:  
a) No s'augmenta l'aprofitament lucratiu del sector: l'Illa I (i, en concret, les parcel·les núm. 10 i núm. 11) manté inalterada la seua superfície i edificabilitat.  
b) No es reduïx la superfície total d'equipaments públics del sector: la modificació es limita a canviar l'actual qualificació urbanística dels terrenys (enjardinats) compresos entre el front de façana de l'Illa I i el vial de penetració centre, i esta passa de zona verda a vial públic.  
En el quadre següent, extret de la proposta de modificació, s'aprecia el manteniment de l'equilibri entre les dotacions públiques i l'aprofitament lucratiu (abans i després de la proposta de modificació):  
  
  
 Abans de la modificació Després de la modificació  
Superfície del sector 207.000 m² 207.000 m²  
Edificabilitat lucrativa 47.100 m²sostre 47.100 m²sostre  
Zones verdes públiques 17.193 m² 16.601,10 m²  
Zones esportives públiques 3.690 m² 3.690 m²  
Guarderia i preescolar 1.230 m² 1.230 m²  
EGB 6.150 m² 6.150 m²  
Places d'aparcament 861 (246   
públiques) 861 (246   
públiques)  
Vials públics 32.177 m² 32.768,90 m²  
Total superfície equipaments públics 60.440 m² 60.440 m²  
Superfície residencial neta 70.370 m² 70.370 m²  
Superfície comercial i social neta 10.130 m² 10.130 m²  
Superfície esportiva privada neta (camp golf) 60.400 m² 60.400 m²  
  
  
  
E) Possibles efectes sobre el medi ambient  
Realitzat l'anàlisi tècnica de la documentació presentada i consultada la cartografia temàtica de la Conselleria d'Infraestructures, Territori i Medi Ambient, s'observa, en relació amb l'àmbit territorial de la modificació proposada, el següent:  
- L'àmbit de la modificació, ja que té aprovat el Pla Parcial, afecta sòl urbà, residencial, del vigent Pla General d'Oliva, i afecta l'ordenació detallada. Esta zona està urbanitzada.  
- Està afectat per risc d'inundabilitat segons PATRICOVA.  
- No està afectat per espai XN 2000.  
- L'àmbit territorial de la modificació (sòl urbà) queda ubicat en la zona d'amortiment d'impactes del Pla d'Ordenació dels Recursos Naturals (PORN) del Parc Natural de la Marjal Pego-Oliva.  
  
- El Pla Especial contra el Risc Sísmic a la Comunitat Valenciana (Decret 44/2011, de 29 d'abril, del Consell) establix que el municipi d'Oliva presenta una intensitat sísmica de 8 (EMS), per a un període de retorn de 500 anys.  
- No afecta sòl forestal.  
- Presenta nivell mitjà de risc davant de la vulnerabilitat dels aqüífers.  
- No s'afecta cap microreserva de flora o fauna.  
F) Consultes  
Per part de la Direcció General d'Avaluació Ambiental i Territorial de la Conselleria d'Infraestructures, Territori i Medi Ambient, d'acord amb l'article 51.1 de la LOTUP, la documentació aportada s'ha sotmés a consulta a les administracions públiques afectades següents.  
  
  
Administració pública consultada Consulta Informe  
1 SDG d'Ordenació, Planificació i ATES - Paisatge 25.02.2015 10.06.2015  
2 SDG d'Ordenació, Planificació i ATES - PATRICOVA 25.02.2015 08.04.2015  
3 Servici Territorial d'Urbanisme València 27.02.2015 15.05.2015  
  
  
G) Valoració dels possibles efectes sobre el medi ambient  
D'acord amb el que s'ha estipulat en l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de l'existència d'efectes significatius sobre el medi ambient, després de la consulta prèvia a les administracions públiques afectades a què es referixen els articles 48.d i 51.1 de la LOTUP.  
La modificació proposada és de poca importància i mínima incidència mediambiental, ja que afecta sòl urbà, completament urbanitzat.  
El Servici Territorial d'Urbanisme de València, en l'informe de 15 de maig de 2015, manifesta que, des de la visió de les competències urbanístiques d'eixe Servici, de la modificació puntual del Pla Parcial Oliva Nova Sector 6 proposada no es derivaran efectes significatius sobre el medi ambient. No obstant això, recorda que, a l'estar alterada la zonificació o ús urbanístic de zones verdes previstes, es requerirà un dictamen previ del Consell Jurídic Consultiu de la Comunitat Valenciana, de conformitat amb l'article 57.1.d de la LOTUP.  
El Servici d'Infraestructura Verda i Paisatge, en l'informe de 10.06.2015, considera que, a causa del reduït àmbit d'afecció, la requalificació proposada no tindrà incidència en el paisatge urbà de la zona urbanitzada entorn del complex Oliva Nova, ja que que es manté el caràcter d'espai lliure dotacional. No obstant això, es considera adequada per a garantir una nul·la alteració del paisatge urbà la proposta dels tècnics municipals realitzada en l'informe que forma part de la documentació relativa a la pavimentació de la franja de terreny necessària per a donar accés rodat a la parcel·la núm. 11, i deixar la resta enjardinat, i de conformitat amb l'article 6.3 de la LOTUP s'haurà d'incloure esta mesura d'integració paisatgística en la proposta de modificació. Amb la inclusió de la mesura esmentada, no es considera necessària l'elaboració d'un instrument de paisatge.  
El Servici d'Infraestructura Verda i Paisatge manifesta, a més, que, quant a esta modificació proposada, si totes les seues determinacions afecten l'ordenació detallada, sense alterar en res l'estructural, l'administració competent per a la valoració de la necessitat d'incorporar criteris paisatgístics addicionals d'acord amb l'article 6.3 de la LOTUP seria l'Ajuntament, que hauria d'emetre el seu informe amb caràcter previ a l'aprovació de la modificació puntual.  
L'informe, rebut amb data 8 d'abril de 2015, del Servici d'Ordenació del Territori, en matèria d'afecció al PATRICOVA, indica que l'àmbit territorial de la modificació proposada està afectada per l'avinguda de 10 anys de període de retorn, per tant, el nivell de risc de la parcel·la és risc 1 o risc 2, segons que el calat siga superior o inferior a 0,8 m. No obstant això, de conformitat amb el que establix l'article 21 de la normativa urbanística del PATRICOVA, en les zones de risc 1 que ja estigueren classificades com a sòl urbà en el planejament vigent, es permeten les edificacions previstes en el planejament vigent a l'entrada en vigor del PATRICOVA l'any 2003. Com el Pla Parcial Oliva Nova Sector 6 va ser aprovat definitivament l'any 1991, es complix el requisit esmentat. En tot cas, i segons l'apartat 2 del precepte esmentat, són exigibles les condicions específiques d'edificació assenyalades per al sòl urbà sotmés a risc d'inundació; és a dir, són aplicables els articles 27 i 28 de la normativa urbanística del PATRICOVA, i també són aplicables els preceptes esmentats en les zones de sòl urbà subjecte a risc 2. Es conclou en este informe que la modificació del Pla Parcial Oliva Nova Sector 6 queda afectada per risc d'inundació i és compatible amb les determinacions normatives del PATRICOVA, si bé en l'autorització d'edificacions que es proposen en desplegament d'esta modificació haurà de verificar-se el compliment dels articles 27 i 28 de la normativa urbanística del PATRICOVA.  
  
Les franges enjardinades que limiten amb l'Illa I s'afectaran en els espais estrictament necessaris per a dotar d'accés a vial públic la parcel·la núm. 11, i romandrà la resta de zona enjardinada sense alterar. En cas d'estar afectades per les actuacions (obres) necessàries per a dotar d'este accés a la parcel·la núm. 11, es restituiran les zones enjardinades esmentades amb vegetació d'acord amb l'existent en l'entorn.  
H) Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE, del Parlament Europeu i del Consell de 27 de juny, per a la integració dels aspectes ambientals en la presa de decisions de plans i programes públics. Esta directiva s'incorpora al dret intern espanyol per mitjà de la Llei 21/2013, de 9 de desembre, d'Avaluació Ambiental, i al dret autonòmic per mitjà de la Llei 5/2014, de 25 de juliol, d'Ordenació del Territori, Urbanisme i Paisatge de la Comunitat Valenciana (LOTUP).  
El Reial Decret Legislatiu 2/2008, de 20 de juny, pel qual s'aprova el text refós de la Llei de Sòl, establix en l'article 15 que els instruments d'ordenació territorial i urbanística estan sotmesos a avaluació ambiental de conformitat amb el que preveu la legislació d'avaluació ambiental.  
I) Acord  
Analitzada la proposta de la modificació puntual del Pla Parcial Oliva Nova Sector 6, cal considerar que esta actuació quedaria emmarcada en l'article 46.3 de la LOTUP, ja que es considera que es tracta d'una modificació menor del Pla Parcial Oliva Nova Sector 6.  
Per això, segons establix l'article 51.2.b de la LOTUP, per considerar, d'acord amb els criteris de l'annex VIII de la llei esmentada, que la proposta de la modificació puntual del Pla Parcial Oliva Nova Sector 6 no té incidència significativa en el model territorial del municipi mencionat, no produïx increment significatiu en el consum de recursos; no suposa afecció sobre elements del patrimoni natural i cultural, permetrà la consecució d'objectius de qualitat en relació amb la gestió urbanística i, havent tingut en compte les consultes realitzades, es pot concloure que la proposta de la modificació puntual del Pla Parcial Oliva Nova Sector 6, del terme municipal d'Oliva, no presenta efectes significatius sobre el medi ambient i, per tant, se sotmet al procediment d'avaluació ambiental i territorial estratègica simplificat.  
  
D'acord amb el que s'ha exposat, es resol emetre un informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual del Pla Parcial Oliva Nova Sector 6, del terme municipal d'Oliva d'acord amb els criteris de l'annex VIII de la LOTUP, ja que no té efectes significatius sobre el medi ambient, i correspon continuar la tramitació de la modificació del Pla Parcial d'acord amb la seua normativa sectorial, tenint en compte la següent determinació que es reflectix en l'informe del Servici d'Infraestructura Verda i Paisatge de 10 de juny de 2015, que s'haurà d'incloure en la proposta de la modificació:  
- Es considera adequada per a garantir una nul·la alteració del paisatge urbà la proposta dels tècnics municipals, realitzada en l'informe que forma part de la documentació, relativa a la pavimentació de la franja de terreny necessària per a donar accés rodat a la parcel·la núm. 11, i deixar la resta enjardinada.  
Segons establix l'article 51.7 de la LOTUP, l'informe ambiental i territorial estratègic en perdrà la vigència i cessarà en la producció dels efectes que li són propis si, una vegada publicat en el Diari Oficial de la Comunitat Valenciana no s'haguera procedit a l'aprovació de la modificació puntual del Pla Parcial Oliva Nova Sector 6 en el termini màxim de quatre anys des de la publicació. En este cas, el promotor haurà d'iniciar novament el procediment d'avaluació ambiental i territorial estratègica simplificada de la proposta.  
Òrgan competent  
La Comissió d'Avaluació Ambiental és l'òrgan competent per a emetre els documents sobre l'abast de l'estudi ambiental i territorial estratègic que es referix l'article 51.2 de la Llei 5/2014, de 25 de juliol, de la Generalitat, d'Ordenació del Territori, Urbanisme i Paisatge de la Comunitat Valenciana, de conformitat amb el que disposa l'article 10.1 del Decret 135/2011, de 30 de setembre, del Consell, pel qual s'aprova el Reglament dels Òrgans Territorials, d'Avaluació Ambiental i Urbanístics de la Generalitat.  
A la vista de tot el que s'ha exposat anteriorment, la Comissió d'Avaluació Ambiental acorda emetre un informe ambiental i territorial estratègic favorable en el procediment simplificat la modificació puntual del Pla Parcial Oliva Nova Sector 6 d'Oliva per considerar que no té efectes significatius en el medi ambient.  
Notificar als interessats que contra esta resolució, atés que no és un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
La qual cosa li notifique perquè en prenga coneixement i als efectes oportuns.  
Cosa que se certifica amb anterioritat a l'aprovació de l'acta corresponent i a reserva dels termes necessaris que se'n deriven, segons ho autoritza l'article 27.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJAP-PAC).  
  
  
  
Annex 1. Àmbit territorial de la modificació  
València, 12 de juny de 2015.- El secretari de la Comissió d'Avaluació Ambiental: José del Valle Arocas.»  
  
  
«Informe ambiental i territorial estratègic  
Núm. expedient: 035/8470-ZZD.  
Objecte: modificació puntual número 8 del Pla General d'Ordenació Urbana.  
Promotor: Ajuntament de Cinctorres.  
Autoritat substantiva: Comissió Territorial d'Urbanisme de Castelló i Ajuntament.  
Localització: Cinctorres (Castelló).  
La Comissió Ambiental va adoptar l'acord sobre la necessitat de sotmetre a avaluació ambiental estratègica la modificació puntual número 8 del Pla General d'Ordenació Urbana de Cinctorres, en sessió de 12 de juny de 2015.  
Amb data 12 de febrer de 2015, ha tingut entrada en el Servici d'Avaluació Ambiental Estratègica de la Subdirecció General d'Avaluació Ambiental i Territorial la sol·licitud d'inici de l'avaluació ambiental i territorial estratègica de la modificació puntual número 8 del Pla General de Cinctorres, acompanyada de l'esborrany del pla mencionat.  
Documentació presentada  
La sol·licitud d'inici, remesa pel Servici d'Urbanisme de la Direcció Territorial de Castelló de la Conselleria d'Infraestructures, Territori i Medi Ambient, s'acompanya de l ?esborrany de la modificació i del document inicial estratègic, d'acord amb el que establix l'article 50 de la Llei 5/2014, de 25 de juliol, d'Ordenació del Territori, Urbanisme i Paisatge, de la Comunitat Valenciana (LOTUP). La documentació es presenta en format paper i en CD.  
Informació territorial  
El municipi de Cinctorres, amb una població de 459 habitants, està situat al nord de la província de Castelló, a la comarca dels Ports, a 105 km de la capital de la província i a una altitud de 904 m sobre el nivell del mar, emplaçat en un xicotet altiplà entre la serra del Bovalar i la vall del riu de Calders.  
Limita amb els municipis de Todolella, la Mata de Morella, Portell de Morella, Castellfort, Morella i Forcall tots estos a la província de Castelló.  
Cinctorres oferix una orografia escarpada amb elements paisatgístics de rellevància, com la Roca Roja, des de la qual es pot admirar la Roca Parda, separada de l'anterior pel llit de la rambla de Selumbres.  
Les seues forests estan poblades majoritàriament per pi negral, alzines, ginebres, corners, barruixes, etc., a més d'espècies aromàtiques com ara l'espígol, timó, te, poliol, camamilla, sàlvia. Té una abundant fauna: llebres, conills, esquirols, teixons, raboses i porcs senglars, com també voltors, que nien als voltants en formacions rocoses.  
La principal activitat econòmica, igual que en altres localitats d'interior, és la ramaderia, on hi ha un gran nombre d'explotacions de bestiar porcí. En els últims anys i donada la importància que cada vegada més va adquirint el turisme d'interior hi ha hagut un increment d'allotjaments rurals, com a complement a l'activitat agrària. Junt amb un reduït nombre de comerços hi ha, a més, un creixement de les empreses de construcció i de servicis.  
Planejament vigent  
El planejament vigent en el municipi és el Pla General d'Ordenació Urbana aprovat per la Comissió Territorial d'Urbanisme, el 29 de febrer de 2000, disposa de declaració d'impacte ambiental favorable condicionada, d'11 de novembre de 1999 i publicada en el DOGV el 24 d'octubre de 2001. S'han tramitat posteriorment diverses modificacions del Pla General mencionat.  
Objecte i justificació  
Objecte de la modificació.  
L'objectiu principal d'esta modificació consistix en l'ordenació d'un terreny de sòl urbanitzable amb una superfície de 755,00 m², que passa a ser sòl urbà. El terreny contigu està junt amb el límit del sòl urbà i dóna sobre un carrer urbanitzat actualment que seria prolongat, el carrer del Pilar.  
El terreny corresponent a esta ordenació formava part de la unitat d'execució núm. 2 de les quatre que hi ha actualment en el Pla General del municipi. Inicialment constava de 4675 m² que passa després de la modificació a 3920 m² i conserva les mateixes característiques d'aprofitament urbanístic (vegeu l'annex. Imatge 1).  
Esta modificació puntual es redacta a fi de modificar la delimitació del perímetre del sòl urbà, es prolonga un carrer del nucli urbà i es crea una altra de nova a fi de poder donar accés i servicis urbanístics a dos edificis existents actualment fora d'ordenació. Es tracta d'uns terrenys limítrofs al nucli urbà, amb accés directe a vials, proximitat de la xarxa de clavegueram, subministrament d'aigua potable, electricitat i telefonia.  
L'àmbit de la modificació puntual està constituït per sòl urbà SU-2, limítrof amb el carrer del Pilar que prolongant una part d'este queda inserit en el nucli urbà, i queda així integrat en la part sud-oest del nucli urbà.  
El promotor de la modificació amb el consentiment de l'Ajuntament de Cinctorres ha tingut la necessitat de modificar la situació dels terrenys d'esta classificació, amb intenció d'ajustar el límit del sòl urbà per a un millor aprofitament amb el viari existent i el projectat.  
  
L'ús assignat a la zona continua és residencial SU-2 i l'ordenança d'aplicació serà la mateixa.  
Article 65. Sòl urbà d'ús residencial SU-2. Alineació a vial.  
Tipologia de l'edificació: edificació entre mitgeres.  
La façana ocuparà la totalitat de l'amplària del solar i s'adossa a les contigües.  
Usos permesos: residencial/hostaleria/assistencial/benèfic/comercial.  
Limitacions: article 66: magatzems/administratiu/sociocultural/religiós/esportivosanitari/docent/oficines/espectacle/recreatiu/industrial.  
  
Edificabilitat: estarà marcada per les alçàries i l'ocupació de parcel·la.  
Nre. màxim de plantes: tres (3).  
Alçàries de l'edificació: 1 planta. Alçària màxima=4,50 m. 2 plantes. Alçària màxima=7,00 m.  
Limitacions: article 67é: 3 plantes. Alçària màxima=10,00 m.  
Parcel·la mínima: no se n'establix.  
Front mínim de façana: 4,00 metres (excepte impossibilitat material per trobar-se entre dos edificis consolidats, o entre un nou i un espai públic).  
Patis: es regiran per les condicions de la norma HD-91 o una altra que la substituïsca.  
Estan prohibits els patis oberts a façana que dóna a la via pública. No s'admeten reculades.  
Ocupació màxima parcel·la: 100 %.  
Justificació de la proposta.  
En l'actualitat els terrenys que es pretenen reclassificar en sòl urbà estan classificats com a sòl urbanitzable (unitat d'execució 2) i estan en la zona sud-oest del municipi en una zona limítrofa amb els edificis existents en el límit del sòl urbà que donen al carrer del Pilar. Estos terrenys disposen d'uns edificis en l'actualitat fora d'ordenació i amb la modificació de la classificació passarien a disposar d'uns accessos directes des de vial i a tindre els servicis urbanístics necessaris, per això l'Ajuntament atenent este problema proposa adaptar el límit del sòl urbà, de manera que estos edificis i les parcel·les contigües disposen d'un millor aprofitament edificable per mitjà de la reclassificació d'esta superfície de sòl urbanitzable a sòl urbà i estos terrenys estan en el límit del sòl urbà del municipi. No es crearia nou sòl, ja que el nou sòl urbà seria restat del sòl urbanitzable actual i passarà a tindre el mateix aprofitament urbanístic.  
  
Tal com s'aprecia, hi ha actualment una àrea de sòl classificat com a urbanitzable UE-2 en la zona sud-oest del nucli urbà, situat junt amb un vial que s'accedix des del carrer del Pilar per mitjà d'una prolongació perpendicular d'este. Les parcel·les i edificis existents estan situats darrere d'uns edificis en una zona limítrofa del sòl urbà, amb una forma rectangular i sense disposar de servicis ni vials urbanitzats. Per aixó es proposa la prolongació del carrer del Pilar i per mitjà d'un gir de 90º del mateix vial es puga tindre accés rodat i de servicis urbanístics a estos edificis i parcel·les. Este procés consistix en una ordenació d'una zona composta d'edificis i terreny de 755 m² de superfície i corresponent a tres propietaris actualment de sòl urbanitzable UE-2 per a passar a formar part del sòl urbà SU-2 del municipi. Esta superfície es restaria del definitiu sòl urbanitzable UE-2 que passa a tindre 3.920 m².  
  
Esta modificació puntual es redacta a fi de modificar la delimitació del perímetre del sòl urbà. Es tracta d'uns terrenys limítrofs al nucli urbà, amb accés pròxim a vials, xarxa de clavegueram, subministrament d'aigua potable, electricitat i telefonia.  
La modificació es realitza sobre uns terrenys classificats pel PGOU de Cinctorres com a sòl urbanitzable UE-2 que passa a ser sòl urbà SU-2. La delimitació exacta es troba en el pla corresponent, i les seues superfícies són les següents:  
Sòl urbanitzable: UE-2 = 4.675 m².  
Aprofitament: 0,995 m²/m² de sòl.  
Zona de l'ordenació: 755 m².  
Distribució de superfícies després de la proposta:  
- Edificabilitat residencial (ER) 600 m².  
(Ocupació de sòl 200 m² coeficient ed. 0,79) 26,50 %.  
- Xarxa viària (CV) 432 m² 57,20 %.  
- Zones verdes. Parcs (VP) 123 m² 16,30 %.  
Sòl urbanitzable (després de la modificació puntual), UE-2 3.920 m².  
Aprofitament 0,995 m²/m² de sòl.  
La solució proposada manté l'equilibri de les dotacions públiques, atesa l'escassa superfície de terreny que hi intervé, per la qual cosa s'entén innecessari suplementar la xarxa primària o secundària de dotacions ja que continuen complint-se els criteris de qualitat, capacitat i idoneïtat exigits en la LOTUP.  
Així mateix, esta modificació de planejament no implica canvi d'ús ni introducció de nous usos no previstos inicialment en el planejament. Per tant, els objectius fonamentals que perseguix el desenrotllament urbanístic d'esta zona, no modifiquen les directrius d'ordenació del planejament municipal.  
Anàlisi d'alternatives  
Atesa la característica de la modificació, tan sols es considera l'alternativa 0, és a dir, la de mantindre el planejament vigent, o bé l'alternativa 1, coincident amb la proposta de modificació del planejament que s'avalua.  
Possibles efectes sobre el medi ambient  
Realitzat l'anàlisi tècnica de la documentació presentada i consultada la cartografia temàtica de la Conselleria d'Infraestructures, Territori i Medi Ambient s'observa que el desenrotllament de la modificació puntual número 8 del Pla General d'Ordenació Urbana de Cinctorres proposat no presenta afeccions sobre el medi ambient, únicament afecta el sòl urbà/urbanitzable del municipi i, per tant, la modificació únicament incidirà sobre les determinacions del règim d'ús i edificació del sòl.  
  
Consultes  
Esta direcció general ha sotmés a consultes la documentació inicial remesa, d'acord amb el que disposa l'article 51 de la LOTUP, a fi de determinar els efectes significatius en el medi ambient, d'acord amb els criteris exposats en l'annex VIII d'esta llei.  
  
Per això, tenint en consideració les característiques de la modificació presentada i els aspectes ambientals en què pot incidir, es consulten les administracions següents:  
  
Consulta Informe Administració consultada  
 12/02/15 Servici d'Urbanisme. Direcció Territorial de Castelló.  
Conselleria d'Infraestructures, Territori i Medi Ambient.  
02/03/15 19/05/15 Conselleria d'Infraestructures, Territori i Medi Ambient.  
Sub. Gral. de Medi Natural  
02/03/15 Conselleria d'Infraestructures, Territori i Medi Ambient.  
Sub. Gral. d'Ordenació, Planificació i ATE. Infr. Verd i Paisatge  
  
  
Els informes rebuts junt amb l'informe ambiental i territorial estratègic es publicaran en la pàgina web següent: http://www.cma.gva.es/eae  
Valoració dels possibles efectes sobre el medi ambient  
D'acord amb el que s'ha estipulat en l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de l'existència d'efectes significatius sobre el medi ambient, després de la consulta prèvia a les administracions públiques afectades les que es referixen els art. 48.d) i 51.1 de la LOTUP.  
El Servici Territorial d'Urbanisme de Castelló adjunta el seu informe a la comunicació rebuda el 12 de febrer de 2015, on manifesta que, des de la visió de les competències urbanístiques d'eixe servici, la modificació proposada no pareix que tinga efecte significatiu sobre el medi ambient.  
Per la seua banda, el Servici de Vida Silvestre de la Direcció General de Medi Natural, en el seu informe rebut el 19 de maig de 2015 resol que la modificació puntual no tindrà efectes apreciables sobre la Xarxa Natura 2000, per la qual cosa no ha de sotmetre's a avaluació detallada dels efectes, sense perjuí de les obligacions del promotor de sotmetre el projecte a avaluació d'impacte, així com de l'obtenció de totes les concessions, autoritzacions i llicències o remetre les declaracions responsables o comunicacions prèvies que siguen necessàries en compliment de la legislació vigent.  
El Servici d'Infraestructura Verda i Paisatge en l'informe de 9 de juny de 2015 considera que la modificació proposada no tindrà efectes significatius en el paisatge urbà de Cinctorres, atés que no s'alterarà ni el caràcter ni la percepció del paisatge actual ni del que existiria en el cas de desenrotllar-se el planejament vigent, al mantindre's l'ús i les característiques previstes.  
A més l'estudi d'integració paisatgística preveu mesures d'integració (que s'inclouen com a normes d'integració paisatgística en la memòria de modificació puntual) que es consideren adequades per a garantir la integració de l'actuació en el bord urbà.  
Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE, del Parlament Europeu i del Consell de 27 de juny, per a la integració dels aspectes ambientals en la presa de decisions de plans i programes públics. Esta directiva s'incorpora al dret intern espanyol per mitjà de la Llei 21/2013, de 9 de desembre, d'Avaluació Ambiental, i al dret autonòmic per mitjà de la Llei 5/2014, de 25 de juliol, d'Ordenació del Territori, Urbanisme i Paisatge de la Comunitat Valenciana (LOTUP).  
El Reial Decret Legislatiu 2/2008, de 20 de juny, pel qual s'aprova el text refós de la Llei de sòl, establix en l'article 15 que els instruments d'ordenació territorial i urbanística estan sotmesos a avaluació ambiental de conformitat amb el que preveu la legislació d'avaluació ambiental.  
Acord  
Segons establix l'article 51 de la LOTUP, ja que es considera, d'acord amb els criteris de l'annex VIII d'esta llei, que la modificació puntual número 8 del Pla General d'Ordenació Urbana de Cinctorres avaluada no establix el marc per a projectes i altres activitats subjectes a avaluació d'impacte ambiental; no influïx en altres plans o programes; no té incidència en el model territorial vigent en el municipi; no suposa afecció sobre la Xarxa Natura 2000 i, consultat respecte d'això el Servici Territorial d'Urbanisme de Castelló, la Subdirecció General de Medi Natural i la Subdirecció General d'Ordenació, Planificació i Actuacions Territorials Estratègiques, es pot concloure que la modificació puntual número 8 del Pla General d'Ordenació Urbana de Cinctorres no presenta efectes significatius sobre el medi ambient i, per tant, se sotmet al procediment d'avaluació ambiental i territorial estratègica simplificat.  
  
D'acord amb el que s'ha exposat, es resol emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual número 8 del Pla General d'Ordenació Urbana de Cinctorres d'acord amb els criteris de l'annex VIII de la LOTUP, per no tindre efectes significatius sobre el medi ambient, corresponent continuar la tramitació d'acord amb la seua normativa sectorial.  
Segons establix l'article 51.7 de la LOTUP, l'informe ambiental i territorial estratègic perdrà la vigència i cessarà en la producció dels efectes que li són propis si, una vegada publicat en el Diari Oficial de la Comunitat Valenciana, no s'haguera procedit a l'aprovació d'esta modificació en el termini màxim de quatre anys des de la seua publicació. En este cas, el promotor haurà d'iniciar novament el procediment d'avaluació ambiental i territorial estratègica simplificada de la modificació.  
  
Òrgan competent  
La comissió d'avaluació ambiental és l'òrgan competent per a emetre els documents sobre l'abast de l'estudi ambiental i territorial estratègic que es referix l'article 51.2 de la Llei 5/2014, de 25 de juliol, de la Generalitat, d'Ordenació del Territori, Urbanisme i Paisatge de la Comunitat Valenciana, de conformitat amb el que disposa l'article 10.1 del Decret 135/2011, de 30 de setembre, del Consell, pel qual s'aprova el reglament dels òrgans territorials, d'avaluació ambiental i urbanístics de la Generalitat.  
A la vista de tot el que s'ha exposat anteriorment, la Comissió d'Avaluació Ambiental acorda emetre informe ambiental i territorial estratègic favorable en el procediment simplificat la modificació puntual número 8 del Pla General d'Ordenació Urbana de Cinctorres, ja que es considera que no té efectes significatius en el medi ambient.  
Notificar als interessats que contra esta resolució, atés que no és un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
La qual cosa li notifique perquè en prenga coneixement i als efectes oportuns.  
Cosa que se certifica amb anterioritat a l'aprovació de l'acta corresponent i a reserva dels termes necessaris que se'n deriven, segons ho autoritza l'article 27.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJAP-PAC).  
  
Annex I. Imatges  
Imatge 1  
València, 12 de juny de 2015.- El secretari de La Comissió d'Avaluació Ambiental: José del Valle Arocas.»  
  
  
«Informe ambiental i territorial estratègic  
Expedient: 61/0719-MAD.  
Títol: estudi de detall de l'Illa EDA-M6 del Pla Parcial del Sector 9-A - parcel·la P-7A.  
Promotor: Ajuntament.  
Autoritat substantiva: Ajuntament de la Vall d'Uixó.  
Localització: la Vall d'Uixó (Castelló).  
La Comissió Ambiental va adoptar l'acord sobre la necessitat de sotmetre a avaluació ambiental estratègica l'estudi de detall de l'Illa EDA-M6 del Pla Parcial del Sector 9-A - parcel·la P-7A, de la Vall d'Uixó en sessió de 12 de juny de 2015.  
A) Documentació aportada  
Amb data 17 de març de 2015 ha tingut entrada en el Servici d'Avaluació Ambiental Estratègica de la Subdirecció General d'Avaluació Ambiental i Territorial l'escrit de l'Ajuntament de la Vall d'Uixó en què sol·licitava l'inici de l'avaluació ambiental i territorial estratègica de l'estudi de detall de l'Illa EDA-M6 del Pla Parcial del Sector 9-A - parcel·la P-7A, del municipi de la Vall d'Uixó, acompanyat de l'esborrany de l'estudi de detall esmentat.  
La documentació aportada és d'acord amb el que establix l'article 50 de la Llei 5/2014, de 25 de juliol, d'Ordenació del Territori, Urbanisme i Paisatge, de la Comunitat Valenciana (LOTUP). La documentació es presenta en format paper i digital.  
B) Planejament vigent  
El planejament municipal vigent és el Pla General de la Vall d'Uixó, aprovat definitivament el 8 de febrer de 1995.  
L'homologació i el Pla Parcial del Sector 9-A va ser aprovat per Acord de la Comissió Territorial d'Urbanisme de 30 de gener de 2004.  
C) Determinacions normatives d'aplicació a la parcel·la afectada per l'estudi de detall  
L'Estudi de detall es redacta de conformitat amb l'article 2.9.0.0 de les normes urbanístiques del PG de la Vall d'Uixó que indica:  
«Els estudis de detall seran formulats per a les àrees o en els supòsits previstos pels plans generals, i hauran de comprendre, com a mínim, illes o unitats urbanes equivalents completes».  
«Tindran per objecte assenyalar o reajustar alineacions o rasants, o bé ordenar els volums d'acord amb les especificacions del planejament superior».  
«Estaran subjectes a les limitacions específiques següents:  
a) L'adaptació i reajustament d'alineacions no podrà comportar la reducció de l'espai viari dissenyat pel Pla General.  
b) No podran modificar els equipaments qualificats en el Pla General.  
c) No podran alterar la destinació del sòl previst pel planejament.  
  
d) No podran augmentar ni el volum ni l'edificabilitat prevista pel Pla General.  
e) No podran sobrepassar l'alçària màxima establida en el Pla General, excepte en casos excepcionals i amb la justificació prèvia.  
f) No podran suposar augment global de l'ocupació en planta prevista pel pla.»  
L'àmbit de l'actuació és l'Illa EDA-M6 i, en concret, la parcel·la denominada P-7A.  
El Pla Parcial inclou esta illa en la zona d'ordenació EDA, amb ús predominant residencial plurifamiliar (Rpf) i usos compatibles:  
- Residencial comunitari (Rcm)  
- Comercial compatible amb la vivenda (Tco.1a, Tco.1b i Tco.1c)  
- Hoteler (Tho.1)  
- Oficines destinades a despatxos professionals domèstics (Tof.1)  
- Locals d'oficines (Tof.2)  
- Ús recreatiu amb aforament no superior a 300 persones (Tre.1)  
- Magatzem compatible amb la vivenda de superfície fins a 800 m² (Alm. 1.1 i Alm. 1.2)  
- Dotacions (D.1, D.2, D.3.1, D.3.2, D.3.3, D.3.4, D.3.5, D.3.7, D.3.9, D.4.1 i D.4.2)  
L'Illa EDA-M6 té una superfície de 6.808,47 m² i una edificabilitat de 12.255,25 m²sostre.  
La tipologia edificatòria que es preveu en el vigent pla parcial és la de vivenda plurifamiliar en bloc obert, amb cinc plantes d'alçària màxima i quatre plantes d'alçària mínima.  
S'indica en l'esborrany de l'estudi de detall que aquell es redacta en virtut de l'article II-18 de les normes urbanístiques del Pla Parcial del Sector 9-A, afectat per la modificació núm. 3 del Pla Parcial, amb l'objecte de reduir el nombre de plantes permés en la parcel·la P7-A, i destinar l'edificació a l'ús terciari en edifici d'ús exclusiu, i la modificació núm. 4, amb l'objecte de reduir la zona enjardinada a una franja d'un metre al llargària de tota el límit de la via pública, i destinar la resta de la zona de reculada de 5 metres a via pública a augmentar la dotació mínima d'aparcament exigida.  
D) L'estudi de detall: objecte i justificació  
L'objecte de l'estudi de detall és modificar l'alçària mínima en el cas d'un edifici terciari, i permetre la construcció d'una sola planta i la concreció de la dotació de places d'aparcament en la superfície lliure de la parcel·la, únicament en l'àmbit de la parcel·la P 7A-de l'Illa EDAM.6  
  
D.1. Promotor  
La proposta prevista en este estudi de detall es promou a iniciativa de la mercantil Aldi San Isidro Supermercados, SL.  
D.2. Àmbit de l'estudi de detall  
L'estudi de detall afecta la parcel·la denominada P-7A de l'Illa EDA-M6, la qual està composta, segons el projecte de reparcel·lació, per dos parcel·les:  
- Parcel·la P-7A, amb una superfície de 5.554,35 m² i una edificabilitat de 9.997,83 m²sostre.  
- Parcel·la P-7B, propietat municipal, amb una superfície de 1.254,12 m² i una edificabilitat de 2.257,42 m²sostre.  
La superfície de l'Illa EDA-M6 és de 6.808,47 m² i la seua edificabilitat de 12.255,25 m²sostre.  
D.3. Ús de la parcel·la P-7A. L'ús que es vol implantar en la parcel·la P-7A és el Tco.  
1c.D.4. Solució adoptada per l'estudi de detall  
En l'estudi de detall, la solució adoptada proposa:  
- Ocupació.  
Es delimita una superfície susceptible de ser edificada en la parcel·la P-7A, de forma rectangular, de dimensions 33,91 m d'amplària i 65,51 m de longitud, la qual cosa suposa una superfície de 2.221,74 m². Esta superfície d'ocupació és la mateixa que la del vigent Pla Parcial.  
- Volumetria.  
Es proposa que en esta superfície puga construir-se en una única planta, amb alçària màxima de cornisa o muscle de pilar de 4,50 m, o amb dos alçàries, amb alçària màxima de 7,50 m, com a figura en les normes urbanístiques del Pla Parcial. En la coberta es podrà construir una sala d'instal·lacions, de les dimensions que siguen necessàries, la superfície de la qual computarà.  
- Edificabilitat. En la proposta de l'estudi de detall es realitza la comparativa entre les edificabilitats permeses per l'actual Pla Parcial i aquelles que es proposen en les parcel·les P-7A i P-7B afectades per esta actuació:  
L'edificabilitat total de l'Illa EDA-M6 és de la manera següent:  
  
  
 Sòl (m²) Edificabilitat (m²sostre) Coeficient   
edificabilitat (m²sostre/m²sòl))  
Parcel·la P-7A 5.554,35 4.443,48 0,8  
Parcel·la P-7A 1.254,12 2.257,42 1,8   
Illa EDA-M6 6.808,47 6.700,90   
  
  
D.5. Condicions urbanístiques previstes  
  
Les condicions urbanístiques previstes en l'estudi de detall són les contingudes en el Pla Parcial del Sector 9A de la Vall d'Uixó:  
- Ús previst: comercial compatible amb vivenda Tco.1c.  
- Tipologia d'edificació: bloc obert.  
- Alçària màxima i mínima de l'edifici: alçària màxima 2 plantes/alçària mínima 1 planta.  
- Alçària de cornisa o muscle de pilar: 4,50 m per a una planta i 7,50 m per a dos plantes.  
- Àtic: no permés.  
- Grandària de parcel·la: 5.554,35 m² > 1.000 m².  
- Front mínim de parcel·la: 25,64 m > 20,00 m.  
- Ocupació de parcel·la: 40 % = 40 %  
- Edificabilitat: 0,8 m²/m²sostre < 1,8 m²/m²sostre.  
- Separació de límits: 5 m.  
- Separació entre edificis dins de la parcel·la: 8 m.  
- Ja que es tracta d'edificació oberta, d'ús terciari, es destinarà a zona enjardinada una franja d'un metre al llarg de tot el límit de la via pública, i destinar la resta de la zona de reculada de 5 metres a via pública a augmentar la dotació mínima d'aparcament exigida.  
E) Possibles efectes sobre el medi ambient  
Realitzada l'anàlisi tècnica de la documentació presentada i consultada la cartografia temàtica de la Conselleria d'Infraestructures, Territori i Medi Ambient, s'observa, en relació amb l'àmbit territorial de la modificació proposada, el següent:  
- L'àmbit de l'estudi de detall proposat afecta el sòl urbanitzable de desenrotllament per mitjà de Pla Parcial del vigent Pla General de la Vall d'Uixó.  
- L'àmbit d'actuació es localitza en un sector de límit urbà, en un dels accessos principals al nucli urbà, junt amb el riu Belcaire i la muntanya de Sant Antoni, en el límit del Paisatge de Rellevància Regional PRR 11, serra d'Espadà.  
- No està afectat per risc d'inundabilitat segons PATRICOVA.  
- No està afectat per espai naturals protegits, ni espais XN 2000.  
  
- No afecta sòl forestal  
- L'àmbit té un nivell mitjà davant de la vulnerabilitat dels aqüífers.  
  
F) Consultes  
Per part de la Direcció General d'Avaluació Ambiental i Territorial de la Conselleria d'Infraestructures, Territori i Medi Ambient, d'acord amb l'article 51.1 de la LOTUP, la documentació aportada s'ha sotmés a consulta a les administracions públiques afectades següents.  
  
  
Administració pública consultada Consulta Informe  
1 SDG d'Ordenació, Planificació i ATES - Paisatge 27/04/15 10/06/15  
2 SDG d'Ordenació, Planificació i ATES - PATRICOVA 27/04/15 27/05/15  
3 Servici Territorial d'Urbanisme de Castelló 30/04/15 14/05/15  
  
  
  
G) Valoració dels possibles efectes sobre el medi ambient  
D'acord amb el que s'ha estipulat en l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de l'existència d'efectes significatius sobre el medi ambient, després de la consulta prèvia a les administracions públiques afectades a què es referixen els articles 48.d) i 51.1 de la LOTUP.  
El Servici Territorial d'Urbanisme de Castelló emet un informe, rebut amb data 14 de maig de 2015, on manifesta que l'estudi de paisatge afecta exclusivament l'ordenació detallada i considera que, des de la visió de les competències urbanístiques d'eixe Servici, l'estudi de detall ara proposat no pareix que tinga efecte significatiu sobre el medi ambient.  
La Subdirecció General d'Ordenació, Planificació i ATES, en l'informe del Servici d'Ordenació del Territori, rebut amb data 27 de maig de 2015, indica que l'estudi de detall de l'Illa EDA-M6 del Sector 9-A, de la Vall d'Uixó no està afectat per risc d'inundació, i considera, per tant, que, de l'ordenació proposada, es presumix que no es derivaran efectes significatius en el medi ambient.  
  
En l'informe del Servici d'Infraestructura Verda i Paisatge, de la Subdirecció General d'Ordenació, Planificació i ATES, de 10 de juny de 2015, s'indica que, tenint en consideració l'objecte i abast de l'estudi proposat, és de preveure que la incidència en el paisatge de la modificació relativa al volum a construir no siga significativa, al no alterar-se el caràcter del paisatge resultant de l'aplicació del planejament vigent.  
  
No obstant això, quant a la reducció de l'amplària de la zona perimetral enjardinada, de cinc a un metre, i si bé el document aportat no té documentació d'anàlisi d'integració de l'actuació en el paisatge urbà, esta reducció sí que tindrà incidència en la integració esmentada. En este sentit, s'observa que la parcel·la es localitza en un sector de límit urbà i en un entorn d'un cert valor paisatgístic, atés que s'ubica en un dels principals accessos al nucli urbà, junt amb el riu Belcaire i a la muntanya de Sant Antoni, en el límit del Paisatge de Rellevància Regional PRR 11, serra d'Espadà.  
Per això, i ja que és una franja de només 1 m d'amplària resultarà impossible complir les condicions urbanístiques establides en el Pla Parcial del Sector 9A per a les zones enjardinades, es considera necessari adoptar mesures d'integració paisatgística que doten de qualitat urbana l'actuació i permeten mantindre el caràcter i la percepció de la franja de transició de l'edificació comercial, i s'incorpora, en tot cas, tant el manteniment de la zona enjardinada de 5 m d'amplària en paral·lel a la carretera CV-230, com la integració d'arbratge i vegetació en totes les superfícies d'aparcament.  
Finalment, indica que, quant a este estudi de detall, si totes les seues determinacions afecten l'ordenació detallada, la competència per a l'informe relatiu a la seua integració paisatgística i al compliment del que establix l'article 41.4 de la LOTUP serà municipal, i és que l'instrument de paisatge ha de tramitar-se amb caràcter general segons el procediment establit per a l'instrument de planejament a què acompanya. En tot cas i a fi de garantir l'absència d'efectes significatius sobre el paisatge, hauran d'implementar-se les mesures d'integració mencionades anteriorment.  
H) Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE, del Parlament Europeu i del Consell de 27 de juny, per a la integració dels aspectes ambientals en la presa de decisions de plans i programes públics. Esta directiva s'incorpora al dret intern espanyol per mitjà de la Llei 21/2013, de 9 de desembre, d'Avaluació Ambiental, i al dret autonòmic per mitjà de la Llei 5/2014, de 25 de juliol, d'Ordenació del Territori, Urbanisme i Paisatge de la Comunitat Valenciana (LOTUP).  
El Reial Decret Legislatiu 2/2008, de 20 de juny, pel qual s'aprova el text refós de la Llei de Sòl, establix en l'article 15 que els instruments d'ordenació territorial i urbanística estan sotmesos a avaluació ambiental de conformitat amb el que preveu la legislació d'avaluació ambiental.  
I) Acord  
Analitzada la proposta de l'estudi de detall de l'Illa EDA-M6 del Pla Parcial del Sector 9-A del Pla General de la Vall d'Uixó, cal considerar que esta actuació quedaria emmarcada en l'article 46.3 de la LOTUP, ja que es considera que es tracta d'una modificació menor del Pla Parcial Sector 9-A.  
Segons establix l'article 51.2 de la LOTUP, ja que es considera, d'acord amb els criteris de l'annex VIII d'esta llei, que l'estudi de detall avaluat no establix el marc per a projectes i altres activitats subjectes a avaluació d'impacte ambiental; no influïx en altres plans o programes; no té incidència en el model territorial vigent en el municipi ni produïx increment en el consum de recursos, i que no suposa afecció sobre elements del patrimoni natural i cultural; i atés que s'han tingut en compte les consultes realitzades, es pot concloure que l'estudi de detall no presenta efectes significatius sobre el medi ambient i, per tant, se sotmet al procediment d'avaluació ambiental i territorial estratègica simplificat.  
  
D'acord amb el que s'ha exposat es resol emetre un informe ambiental i territorial estratègic favorable en el procediment simplificat d'avaluació ambiental i territorial estratègica de l'estudi de detall de l'Illa EDA-M6 del Pla Parcial del Sector 9-A per a l'àmbit de la parcel·la P-7A, del municipi de la Vall d'Uixó d'acord amb els criteris de l'annex VIII de la LOTUP, ja que no te efectes significatius sobre el medi ambient, i correspon continuar la tramitació de l'estudi de detall d'acord amb la seua normativa sectorial, amb el compliment de la determinació següent:  
- Hauran d'adoptar-se mesures d'integració paisatgística de conformitat amb el que s'ha especificat en l'informe del Servici d'Infraestructura Verda i Paisatge de la Subdirecció General d'Ordenació, Planificació i Actuacions Territorials Estratègiques, de 10 de juny de 2015, i s'incorpora, en tot cas, tant el manteniment de la zona enjardinada de 5 m d'amplària en paral·lel a la carretera CV-230, com la integració d'arbratge i vegetació en totes les superfícies d'aparcament.  
  
Segons establix l'article 51.7 de la LOTUP, l'informe ambiental i territorial estratègic perdrà la vigència i cessarà en la producció dels efectes que li són propis si, una vegada publicat en el Diari Oficial de la Comunitat Valenciana no s'haguera procedit a l'aprovació de l'estudi de detall en el termini màxim de quatre anys des de la publicació. En este cas, el promotor haurà d'iniciar novament el procediment d'avaluació ambiental i territorial estratègica simplificada de la proposta.  
  
Òrgan competent  
La Comissió d'Avaluació Ambiental és l'òrgan competent per a emetre els documents sobre l'abast de l'estudi ambiental i territorial estratègic que es referix l'article 51.2 de la Llei 5/2014, de 25 de juliol, de la Generalitat, d'Ordenació del Territori, Urbanisme i Paisatge de la Comunitat Valenciana, de conformitat amb el que disposa l'article 10.1 del Decret 135/2011, de 30 de setembre, del Consell, pel qual s'aprova el Reglament dels Òrgans Territorials, d'Avaluació Ambiental i Urbanístics de la Generalitat.  
A la vista de tot el que s'ha exposat anteriorment, la Comissió d'Avaluació Ambiental acorda emetre un informe ambiental i territorial estratègic favorable en el procediment simplificat l'estudi de detall de l'Illa EDA-M6 del Pla Parcial del Sector 9-A - parcel·la P-7A de la Vall d'Uixó, ja que es considera que no té efectes significatius en el medi ambient.  
Notificar als interessats que contra esta resolució, atés que no és un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
La qual cosa li notifique perquè en prenga coneixement i als efectes oportuns.  
Cosa que se certifica amb anterioritat a l'aprovació de l'acta corresponent i a reserva dels termes necessaris que se'n deriven, segons ho autoritza l'article 27.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJAP-PAC).  
  
  
Annex I. Ordenació vigent i ordenació proposada de l'estudi de detall.  
  
  
València, 12 de juny de 2015.- El secretari de La Comissió d'Avaluació Ambiental: José del Valle Arocas.»  
  
València, 22 de juny de 2015.- El director general d'Avaluació Ambiental i Territorial: Juan Giner Corell.